## Pravilnik o izmjenama i dopunama Pravilnika o postupku homologacije traktora za poljoprivredu i šumarstvo s obzirom na emisiju štetnih sastojaka iz njihovih motora TPV 323 (Izdanje 00)

### NN 107/2012 (28.9.2012.), Pravilnik o izmjenama i dopunama Pravilnika o postupku homologacije traktora za poljoprivredu i šumarstvo s obzirom na emisiju štetnih sastojaka iz njihovih motora TPV 323 (Izdanje 00)

DRŽAVNI ZAVOD ZA MJERITELJSTVO

2360

Na temelju članka 275. stavak 3. Zakona o sigurnosti prometa na cestama (»Narodne novine« broj 67/08, 48/10 i 74/11) ravnatelj Državnog zavoda za mjeriteljstvo donosi

PRAVILNIK

O IZMJENAMA I DOPUNAMA PRAVILNIKA O POSTUPKU HOMOLOGACIJE TRAKTORA ZA POLJOPRIVREDU I ŠUMARSTVO S OBZIROM NA EMISIJU ŠTETNIH SASTOJAKA IZ NJIHOVIH MOTORA TPV 323 (IZDANJE 00)

Članak 1.

Ovaj Pravilnik sadrži odredbe koje su u skladu sa sljedećim aktom Europske unije:

Direktiva 2011/72/EU Europskog parlamenta i Vijeća od 14. rujna 2011. o izmjenama Direktive 2000/25/EU u vezi s odredbama za stavljanje na tržište traktora prema fleksibilnom programu (SL L 246, 23. 9. 2011.).

Članak 2.

U Pravilniku o postupku homologacije traktora za poljoprivredu i šumarstvo s obzirom na emisiju štetnih sastojaka iz njihovih motora TPV 323 (izdanje 00) (»Narodne novine« br. 16/09, 105/10 i 112/11) iza članka 1. dodaje se članak 1. a koji glasi:

‘Članak 1. a

Pojedini pojmovi u smislu ovog Pravilnika imaju sljedeće značenje :

– »porodica motora« označava dva ili više tipova motora koji su slični po konstrukciji te stoga mogu pokazivati značajke koje su usporedive s obzirom na emisiju štetnih sastojaka,

– »fleksibilni program« označava postupak izuzeća s kojim se dopušta stavljanje na tržište i početak uporabe ograničenoga broja traktora u skladu sa zahtjevima iz članka 5. stavka 3.ovoga Pravilnika,

– »kategorija motora« označava razvrstavanje motora kombiniranjem raspona snage i stupnja graničnih vrijednosti emisije ispušnih plinova,

– »stavljanje na raspolaganje na tržištu« označava dobavljanje traktora ili motora za distribuciju ili uporabu na tržištu Unije tijekom trgovačke aktivnosti, uz plaćanje ili bez plaćanja,

– »stavljanje na tržište« označava prvo stavljanje na raspolaganje traktora ili motora na tržištu

– »početak uporabe« označava prvu uporabu traktora ili motora, za njegovu predviđenu namjenu, u Republici Hrvatskoj. Datum kada je registriran, ako je primjenjivo, ili kad je stavljen na tržište smatra se datumom početka uporabe.

Ostali pojmovi koji se upotrebljavaju u ovom Pravilniku imaju značenja utvrđena u točkama 0. i 1. Priloga I. ovoga Pravilnika.’.

Članak 3.

U članku 5. stavak 3. mijenja se i glasi:

‘Kao odstupanje od odredaba članka 5. stavka 1. ovoga članka, ograničeni broj traktora opremljenih motorima homologiranima u skladu sa zahtjevima za granične vrijednosti emisija stupnja koji izravno prethodi stupnju koji se primjenjuje može se staviti u uporabu, pod uvjetom da nadležno tijelo koje je dodijelilo homologaciju po zahtjevu proizvođača traktora odobri njihovo stavljanje na tržište u skladu s postupcima utvrđenim u Prilogu IV.’.

Iza stavka 3. dodaje se stavak 4. koji glasi:

‘Fleksibilni program počinje početkom primjene danog stupnja i traje do isteka toga stupnja. Fleksibilni program koji je utvrđen u točki 1.2 Priloga IV. ograničen je međutim trajanjem stupnja III. B ili na tri godine ako ne postoje daljnji stupnjevi.’.

Članak 4.

Prilog IV. zamjenjuje se novim Prilogom IV. koji je dan u Prilogu ovoga Pravilnika.

Članak 5.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-02/41

Urbroj: 558-04-02-02/1-12-28

Zagreb, 20. rujna 2012.

Ravnatelj

Ismar Avdagić, dipl. iur., v. r.

**PRILOG**

‘PRILOG IV.

ODREDBE ZA TRAKTORE I MOTORE KOJI SE STAVLJAJU NA TRŽIŠTE PREMA FLEKSIBILNOM PROGRAMU UTVRĐENOM U ČLANKU 5. STAVCIMA 3. I 4.

1. RADNJE KOJE PODUZIMAJU PROIZVOĐAČI TRAKTORA

1.1. Osim u razdoblju valjanosti stupnja III. B, proizvođač traktora koji želi upotrebljavati fleksibilni program mora zatražiti dopuštenje tijela nadležnog za homologaciju da može stavljati traktore na tržište u skladu s odgovarajućim odredbama iz ovoga Priloga. Broj traktora ne smije prijeći količine iz točaka 1.1.1 i 1.1.2. Motori moraju zadovoljavati zahtjeve iz članka 5. stavaka 3. i 4. ovoga Pravilnika

1.1.1. Broj traktora koji se stave na tržište prema fleksibilnom programu ne smije ni u kojoj kategoriji motora prelaziti 20 % od godišnjeg broja traktora koje proizvođač traktora stavi na tržište s motorima te kategorije (izračunan kao prosjek posljednjih pet godina prodaje na tržištu Europske unije). Kada proizvođač traktora stavlja traktore na tržište Europske unije u razdoblju kraćem od pet godina, tada će se prosjek računati na temelju razdoblja u kojem je stavljao traktore na tržište u Europskoj uniji.

1.1.2. Kao moguću alternativu točki 1.1.1, broj traktora koji su stavljeni na tržište prema fleksibilnom programu u svakom rasponu snage ne smije prelaziti sljedeće količine

|  |  |
| --- | --- |
| Raspon snage motora P (kW) | Broj motora |
| 19 ≤ P < 37 kW | 200 |
| 37 ≤ P < 75 kW | 150 |
| 75 ≤ P < 130 kW | 100 |
| 130 ≤ P ≤ 560 kW | 50 |

1.2. U razdoblju valjanosti stupnja III. B, proizvođač traktora koji želi upotrebljavati fleksibilni program mora zatražiti dopuštenje tijela nadležnog za homologaciju da može stavljati traktore na tržište u skladu s odgovarajućim odredbama iz ovoga Priloga. Broj traktora ne smije prijeći količine iz točaka 1.2.1 i 1.2.2. Traktori moraju zadovoljavati zahtjeve iz članka 5. stavaka 3. i 4.

1.2.1. Broj traktora koji se stave na tržište prema fleksibilnom programu ne smije ni u kojoj kategoriji motora prelaziti 40% od godišnjeg broja traktora koje proizvođač traktora stavi na tržište s motorima te kategorije (izračunan kao prosjek posljednjih pet godina prodaje na tržištu Europske unije). Kada proizvođač traktora stavlja traktore na tržište Europske unije u razdoblju kraćem od pet godina, tada će se prosjek računati na temelju razdoblja u kojem je stavljao traktore na tržište u Europskoj uniji.

1.2.2. Kao moguću alternativu točki 1.2.1, broj traktora koji su stavljeni na tržište prema fleksibilnom programu u svakom rasponu snage ne smije prelaziti sljedeće količine:

|  |  |
| --- | --- |
| Raspon snage motora P (kW) | Broj motora |
| 37 ≤ P < 56 | 200 |
| 56 ≤ P < 75 | 175 |
| 75 ≤ P < 130 | 250 |
| 130 ≤ P ≤ 560 | 125 |

1.3. Proizvođač traktora u svoj zahtjev tijelu nadležnom za homologaciju mora uključiti sljedeće podatke:

(a) uzorak naljepnica/natpisnih pločica koje treba staviti na svaki traktor u koji će se ugraditi motor stavljen na tržište prema fleksibilnom programu. Na naljepnicama se mora nalaziti sljedeći tekst: »TRAKTOR br. ... (serijski broj) OD ... (ukupni broja traktora u odgovarajućem rasponu snage) S MOTOROM BR. ... S HOMOLOGACIJOM (Direktiva 2000/25/EZ) BR. …«; i

(b) uzorak dopunske naljepnice koja se postavlja na motor i sadrži tekst koji je naveden u točki 2.2.

1.4. Proizvođač traktora mora dostaviti tijelu nadležnom za homologaciju sve potrebne informacije u svezi s primjenom fleksibilnog programa koje to tijelo nadležno za homologaciju može smatrati potrebnim za donošenje odluke.

1.5. Proizvođač traktora mora svakih šest mjeseci dostaviti izvještaj tijelima nadležnim za homologaciju u svakoj državi članici u kojoj je traktor stavljen na tržište o primjeni fleksibilnih programa koje on primjenjuje. Izvještaj treba obuhvaćati podatke o ukupnom traktora stavljenih na tržište prema fleksibilnom programu, serijske brojeve traktora i motora te države članice u kojima se traktor počeo upotrebljavati. Taj se postupak mora provoditi tako dugo dok se primjenjuje fleksibilni program, bez ikakvih iznimki.

2. RADNJE KOJE PODUZIMAJU PROIZVOĐAČI MOTORA

2.1. Proizvođač motora može staviti na tržište motore prema fleksibilnom programu odobrenom u skladu s točkama 1. i 3. ovoga Priloga.

2.2. Proizvođač motora stavlja natpis sa sljedećim tekstom na motore: »motor stavljen na tržište prema fleksibilnom programu« u skladu sa zahtjevima iz točke 5. Priloga I.

3. RADNJE KOJE PODUZIMA TIJELO NADLEŽNO ZA HOMOLOGACIJU

Tijelo za homologaciju ocjenjuje sadržaj zahtjeva za primjenu fleksibilnog programa i priložene dokumente. Slijedom toga, obavijestit će proizvođača traktora o svojoj odluci odobrava li ili ne odobrava primjenu fleksibilnog programa.’.

107 28.09.2012 Pravilnik o izmjenama i dopunama Pravilnika o postupku homologacije traktora za poljoprivredu i šumarstvo s obzirom na emisiju štetnih sastojaka iz njihovih motora TPV 323 (Izdanje 00)

Pravilnik, NN 107/2012-2360